b'\n_START_ARTICLE_\nM\xc3\xb6\xc3\xb0ruvallab\xc3\xb3k\n_START_PARAGRAPH_\nM\xc3\xb6\xc3\xb0ruvallab\xc3\xb3k er et h\xc3\xa5ndskrift fra ca. 1320-1350 som indeholder teksten til 11 isl\xc3\xa6ndingesagaer. For mange af dem er det den \xc3\xa6ldste og bedste tekstkilde og betragtes som en vigtig kilde til sagalitteraturen. Manuskriptet kendes ogs\xc3\xa5 som AM 132 fol., som er dets katalognummer i den Arnamagn\xc3\xa6anske Samling. _NEWLINE_H\xc3\xa5ndskriftet indeholder i denne r\xc3\xa6kkef\xc3\xb8lge: Nj\xc3\xa5ls saga, Egils saga, Finnboga saga ramma, Sambandsmennenes saga, Korm\xc3\xa1ks saga, V\xc3\xadga-Gl\xc3\xbams saga, Droplaugs\xc3\xb8nnenes saga, \xc3\x96lkofra \xc3\xbe\xc3\xa1ttr, Hallfre\xc3\xb0ar saga, Laksd\xc3\xb8la saga og Fosterbr\xc3\xb8drenes saga. _NEWLINE_Manuskriptet best\xc3\xa5r af 200 pergamentblade, indbundet i tr\xc3\xa6plader. 189 af pergamenterne er fra 1300-tallet og er skrevet med den samme h\xc3\xa5ndskrift som ogs\xc3\xa5 findes i seks andre, mindre h\xc3\xa5ndskrifter med kirkelige tekster. Nogle af versene er skrevet med en anden h\xc3\xa5nd, som kendes fra J\xc3\xb3nsb\xc3\xb3k og andre tekster. Det er antagelig skrevet p\xc3\xa5 Nordisland. Ud over de 189 pergamenter er 11 manglende blade erstattet med yngre blade fra 1600- og 1700-tallet. _NEWLINE_H\xc3\xa5ndskriftet fik sit navn da det blev trykt i 1880 i bind I af \xc3\x8dslenzkar forns\xc3\xb6gur. Navnet har baggrund i at den dav\xc3\xa6rende ejer lagmand Magnus Bj\xc3\xb6rnsson skrev sit navn i bogen 3. maj 1628, og stedf\xc3\xa6stede den til "M\xc3\xb6\xc3\xb0ruv\xc3\xb6llum \xc3\xad H\xc3\xb6rg\xc3\xa1rdal". Magnus\' s\xc3\xb8n Bj\xc3\xb8rn Magnusson havde h\xc3\xa5ndskriftet med til K\xc3\xb8benhavn i 1684 og gav det til arkivaren Thomas Bartholin. Etfer hans d\xc3\xb8d i 1690 kom skriftet i \xc3\x81rni Magn\xc3\xbassons eje. Siden 1974 har det v\xc3\xa6ret i \xc3\x81rni Magn\xc3\xbasson-instituttet i Reykjavik.'